Beauxbatons
Akademija magije Beauxbatons je imaginarna čarobnjačka škola slična Hogwartsu u seriji knjiga o Harryju Potteru. Prvi je put spomenuta u Harryju Potteru i Plamenom Peharu i postoji bar već 700 godina, jer su tada njeni učenici počeli učestvovati na Tromagijskom turniru. Beauxbatons se nalazi u Francuskoj, a sadašnja direktorica je Madame Maxime. Kako se na gozbi u povodu otvorenja Tromagijskog turnira služio bouillabaisse, odnosno riblja juha koja je često jelo jugoistočne Francuske, može se pretpostaviti da je Beauxbatons smješten na mediteranskoj obali Francuske, možda čak u blizini Marseillea. To bi objasnilo i zašto je učenicima Beauxbatonsa tako hladno pri dolasku u Hogwarts koji se nalazi u Škotskoj. Također, kad su Hagrid i Maxime, na kraju četvrte knjige, otišli u tajnu potragu za divovima Hagrid je na pitanje gdje su bili odgovorio da su otišli na jug Francuske. Učeničke uniforme također pokazuju da su navikli na toplije vrijeme od onog koje su zatekli u Hogwartsu; odore Beauxbatonsa napravljene su od lagane svijetloplave svile. Logo škole čine dva prekrižena zlatna štapića čiji vrhovi isijavaju po tri zvijezde. Isto tako se čini da oni jako drže do školovanja i ugleda škole. Akademija je sjajna palača, vjerovatno blistavija od Hogwartsa, zbog svojeg mediteranskog ugođaja. Hrana je, barem po tvrdnjama Fleur Delacour, ukusna, ali puno laganija od hrane koja se služi u Hogwartsu. Umjesto viteških oklopa, hodnici Beauxbatonsa ukrašeni su kipovima leda koji se ne topi. U palači borave horovi šumskih nimfi, koje pjevaju serenade za vrijeme obroka. Beauxbatons je neunosiv u karte, tako da ga ni jedan bezjak pa čak ni učenik neke druge škole ne može pronaći na karti. Moguće je i da je "zamaskiran" tako da ga niko ne može vidjeti ako ne zna što traži. "Beaux bâtons" je francuski izraz koji znači "lijepi štapići". "Bâtons" se vjerovatno odnosi na čarobne štapiće. Beauxbatons se 1994. natjecao na Tromagijskom turniru. Prvakinja Beauxbatonsa bila je Fleur Delacour. Fleur nije bila impresionirana Hogwartsom i provela je mnogo vremena hvaleći se kako je Beauxbatons puno bolji i ljepši. U Harry Potteru i Redu Feniksa, Olympe Maxime odputovala je s Hagridom divovima u Dumbledoreovo ime kako bi preduhitrili Voldemorta. Također, u Harry Potteru i Princu miješane krvi, Fleur Delacour se vraća kao Billova zaručnica. U filmskoj verziji romana Harry Potter i Plameni Pehar sve su učenice Beauxbatonsa djevojke i to može dovesti do krivog zaključka da je to škola samo za djevojke, ali u romanu su i mladići učenici Beauxbatonsa.